作者：赵从橐
词牌/韵律：摸鱼儿

paragraphs: 指庭前、翠云金雨。
霏霏香满仙宇。
一清透彻浑无底，秋水也无流处。
君试数。
此样襟怀，顿得乾坤住。
闲情半许。
听万物氤氲，从来形色，每向静中觑。
琪花落，相接西池寿母。
年年弦月时序。
荷衣菊佩寻常事，分付两山容与。
天证取。
此老平生，可向青天语。
瑶卮缓举。
要见我何心，西湖万顷，来去自鸥鹭。